Путин и Тръмп със съвместно изявление: Конфликтът в Сирия няма военно решение - Български журналъ
Путин и Тръмп със съвместно изявление: Конфликтът в Сирия няма военно решение
11.11.2017 zzzeeen 0 Comment зони на деескалация, изявление, Путин, Сирия, среща, Тръмп
Президентите на САЩ и Русия Доналд Тръмп и Владимир Путин одобриха съвместно изявление за Сирия по време на краткия си разговор тази сутрин в Дананг. Разговорът се състоя в кулоарите на срещата на върха на организацията Азиатско-тихоокеанско икономическо сътрудничество (АТИС) в Дананг, Виетнам, предаде ТАСС, цитирана от БТА. По-рано Белият дом обяви, че не е планирана официална среща между Тръмп и Путин, тъй като работните им графици няма да го позволят. Двамата обаче се ръкуваха на вечерята за лидерите от АТИС вчера и в началото на втория ден от форума.
Документът за Сирия е бил изготвен от американски и руски експерти и окончателно съгласуван между шефовете на дипломацията на двете страни Рекс Тилърсън и Сергей Лавров. Изявлението е било специално подготвено за срещата в Дананг, съобщи говорителят на руския президент Дмитрий Песков. Тръмп и Путин потвърждават важността на зоните за деескалация в Сирия в качеството им на временна мярка за понижаване на насилието и създаване на условия за уреждане на кризата в тази страна. Конфликтът в Сирия няма военно решение, смятат двамата президенти, които потвърждават ангажираността си към суверенитета, независимостта и териториалната цялост на Сирия.
Тръмп и Путин потвърждават решимостта си да нанесат поражение на групировката „Ислямска държава“ и се договарят да поддържат действащите военни канали за връзка с цел осигуряване безопасността на въоръжените сили на САЩ и Русия, както и за избягване на опасни инциденти с участието на силите на партньорите, които водят борба с ИД. Президентите потвърждават, че тези усилия ще продължат до окончателния разгром на ИД. Тръмп и Путин приветстват сключения на 8 ноември в Аман меморандум между САЩ, Русия и Йордания, подкрепящ успеха на инициативата за прекратяване на огъня в зоната за деескалация в Южна Сирия. Президентите на САЩ и Русия призовават всички страни да увеличат приноса си за покриване на нуждите от хуманитарна помощ в Сирия.
← Румен Радев: Необходимостта от наказание за престъпление по време на приватизацията е повече от очевидна
ВМРО: Сърбия не само не зачита правата на сънародниците ни, но впряга и силовия си държавен апарат да действа срещу тях →
Президентът Румен Радев: Достойни българи са обвинявани в алчност, бунт и престъпно поведение